Yosias a ngabə́ ókalǎ bisəb mwom éyɔŋ a ngábɛ́d ńkūkúmá, a ngadzóe mim̀bú mə̄wóm mə́lɛ́ ai ḿbɔ̄g á Yērúzalɛm. 2A ngábɔ̄ é dzam á nə́ tə́tə̄lə́ á mís mə́ Ńtondôbə, a ngáwulu á məzěn mə́ Dávid, ésīá wōē, a ndzí kig vəŋan á ḿbɔ̄ ńnōmo ngə́ á ḿbɔ̄ ńgāla[74]. 3Amú ḿbú mwomǒ yā édzóē dzíé, hála a ngə́lə̄ mɔ́ngɔ́[75], ǎ ngatádi yǎ dzə̄ŋ Zāmbá Dávid, ésīá[76], ḿbú áwômo ai bɛ̄ɛ, ǎ ngatádi fúbu Yúda ai Yērúzalɛm, a bwé bīkónóŋ, məndíe mənduga, ai bivəgələ bílé ai ébí bikie. 4Ńdɔ̄ bə́ ngábúg balatâr bə́ Baal á mís moé, a mǎn búg balatâr bə́ otú yā bə́ ngábə́ tə́lē bɔ́ á yób, a búgú fə məndíe mənduga ai bivəgələ bilé ai ébí bikie, a mǎn bya dígī á ndóan, ǎ ngakudan asǔb yā étē á məsɔŋ mə́ é bod bə́ vāā bɔ́ mə̄túnuŋa. 5A mǎn fə dígi bivɛ̌s bəfada á balatâr bábán á yób, a ngáfúbū Yúda ai Yērúzalɛm. 6Á bə̄tísɔn bə́ Manasé, Efraím ai Siméon, a kələ kwí á Neftali, ai á bīwógē bísə̄ yā ngɔ́dɔ́ ésə, 7a mǎn búg balatâr, ǎ ngatsíg mə̄ndíé mənduga, a mǎn búg balatâr bə́ ótú bə́sə á sí ésə yǎ Ísraɛ̂l. Ńdɔ a ngádúgan á Yērúzalɛm. 8Ńdɔ ḿbú áwômo ai mwomǒ yā édzóē dzíé, éyɔŋ ǎ man yǎ fúbū ńnam ai Ndá Zambá, ńdɔ a ngálóm Shafân, mɔ́n Atsalyahu, Maaséyahu, ngɔ́mɔna yā tísɔn ai Yoah mɔ́n Yoahaz, nyédan mam nə́ bə́ kom Ndá Ǹtondôbə Zambá wōē. 9Ńdɔ̄ bə́ ngákwí ábə Hilkiyahu, fada ǹnén, ńdɔ̄ bə́ ngávə́ nyé é mɔ̄ní yā bə́ ngásɔ́ ai nyé á Ndá Zambá, á bəlevíta, bəkála bə́ ḿbɛ́ sí bə́ ngánɔŋ ábə Manasé ai Efraím, ai á məbuga mə́ Ísraɛ̂l ásə ai Yúda ásə ai Bényamín ai á batɔbɔ ǹnamǎ yā Yērúzalɛm. 10Ńdɔ̄ bə́ ngávə́ nyé bə́dzóē yā bə́ bəbəgə bisíé yā Ndá Ǹtondôbə ai bəbɔ bísíé yā bə́ bɔɔg bisíé yā Ndá Ǹtondôbə nə́ bə́ kom dzɔ m̀bəŋ. 11Ńdɔ̄ bə́ ngávə́ nyé bəkábinda ai bəmáwɔd ású yə̄ nə́ bə́ kús bod mə́kɔ́g ai məbám yā ḿbōŋ ású yə̄ nâ bə́ kom miǹdǐl mə́ndá yā mīńkúkúmá yā Yúda mí ngádzoge nə́ mə́ man ndáman. 12Ńdɔ̄ é bod bá bə́ ngábɔ esíé ai ǹnəm wábán ósə. Bə́ ngátə́lē Yakath bân Ovadyahu bəlevíta, bɔ́n bə́ Merari, ai Zekaryahu bân Meshulam, bɔ́n bə́ Kehath, nə́ bə́ tɔ́ŋɔlɔ bɔ́. Bəlevíta, bə́sə̄ bə́ ngábə́ ákə́ŋ á ḿboman mə́zíg,